Ved middagstid indløb beskeden om, at staten har givet 8,3 millioner til at udbygge Skagensvej nord for Frederikshavn, så man fremover undgår katastrofer som den, der ramte i 2014. - Jeg har det rigtig, rigtig godt. Armene er højt i vejret. Det er det bedste, der er sket i mange år. Så begejstret og lettet er Mogens Christensen, der er en af dem, der har levet med frygten for næste regnskyl. I næsten ti år har de lokale håbet på en løsning. Skagensvej er ejet af staten, og derfor har kommunen ikke ønsket at bevilge penge til en udvidelse af hullet under vejen. - Vi tør næsten ikke tro på det efter så mange år. Det har været længe ventet, lyder det fra Jens Godsk, der er nabo til Mogens Christensen. Se hele indslaget nederst Løsningen med at styrke digerne ved Skagenvej og udvide er den helt rigtige. Det har ingeniører sagt i flere år, og derfor har de lokales tålmodighed og tiltro til staten ikke ligefrem blomstret. Synes du, det har taget for lang tid? - Absolut! Det skulle være sket med det samme, for alle ingeniørerne har lavet beregningerne, siger Mogens Christensen og fortsætter: - Hver gang vi var ved at nå i mål - troede vi - kom der en ny minister. For Jens Godsk har katastrofen fra 2014 rumsteret i baghovedet konstant. - Vi måtte alle sammen flytte i sommerhus eller til familie i otte-ni måneder, husker han. - Det her giver en større sikkerhed for, at der ikke opstår en situation som i 2014. Der er især nogle ældre mennesker, der kan sove om natten nu. Lidt tålmodighed og tiltro til vejrguderne må de dog væbne sig med: Det er planen, at projektet tager to år.

Referat:
Torsdag var der godt nyt til de borgere, der i årevis har kæmpet med oversvømmelser i og omkring Elling Å.